ཕྱག་ལེན་ངོར་ལུགས་ཡིན་པ་ལ་ཧ་ཅང་གི་ཁུངས་ཐུབ་ཞིག་མི་འདུག་པ་ནས་ལྕགས་སྦྲུལ་དང་ཆུ་རྟ་ལོ་ཞལ་དཀར་རྗེ་དྲུང་ངག་དབང་ཤེས་རབ་ལ་ངེད་རང་ནས་འཇིགས་བྱེད་སྒྲུབ་ཐབས་དང་། གཏོར་བཟློག་ངོར་ཆེན་ཡབ་སྲས་ཀྱི་གསུང་དང་མཐུན་པ་ནག་འགྲོས་གསར་བརྩོམས་ཞིག་ཞུས་དོན་བཞིན་མཛད་པ་འདི་ཀ་སོར་བཞག་ལ་གདན་ས་འདིར་གཏོར་སྒྲུབ་བསྐང་བ་གང་ལའང་ས་ལོ་ཆེན་པོའི་ཕྱག་ལེན་ཁྱབ་ཆེ་བས་དེ་དང་ཕྱོགས་མཚུངས། འཇིགས་བྱེད་དྲུག་ཅུ་གཏོང་ཚུལ་ལག་དེབ་ཟུར་གསལ་དེ་རང་ནས་བཀོད་པ་བཞིན་དང་། འདིར་དེ་ལ་ཉེ་བར་མཁོ་བའི་གསེར་སྐྱེམས་དཔང་གཟུགས་དང་ཟོར་ལམ་དབྱེ་བ། སྔར་ནས་གདོང་ཕྲོལ་ལས་གཤིན་བསྟོད་བསྐུལ་བཟློག་པ་རྣམས་ཕྱོགས་རོལ་དང་བཀྲ་ཤིས་བཅས་འདྲི་བ་ལ། ཐོག་མར་གསེར་སྐྱེམས་ནི་བདུད་རྩི་བྱིན་རླབས་སྒྲུབ་ཐབས་བཞིན་བྱས་ལ།
ཕྱོགས་བཅུ་རྒྱལ་བ་སྲས་བཅས་ཀྱིས། །སྐུ་གསུང་ཐུགས་ཡོན་ཕྲིན་ལས་དང་། །མཁྱེན་བརྩེ་ནུས་མཐུའི་ངོ་བོ་ཉིད། །དཔལ་ལྡན་རྩ་བརྒྱུད་བླ་མ་རྣམས། །གསེར་སྐྱེམས་གཙང་མ་འདི་བཞེས་ལ། །བདག་ཅག་ཡོན་མཆོད་འཁོར་བཅས་ཀྱིས། །ཅི་བསམ་དོན་ཀུན་འགྲུབ་པ་དང་། །དགྲ་བགེགས་སྒྲོལ་བའི་ཕྲིན་ལས་མཛོད། །སངས་རྒྱས་ཀུན་གྱི་ཡེ་ཤེས་སྐུ། །གཅིག་དུ་བསྡུས་པ་འཇམ་པའི་དབྱངས། །གདུག་པ་འདུལ་ཕྱིར་མ་ཧེའི་ཞལ། །རྡོ་རྗེ་འཇིགས་བྱེད་ལྷ་ཚོགས་རྣམས། །གསེར་སྐྱེམས༞ །བདག་ཅག་ཡོན་མཆོད༞ །ཅི་བསམ་དོན་ཀུན༞ །དགྲ་བགེགས་སྒྲོལ༞ །ལས་བཞི་སྒྲུབ་ལ་ཐོག་མེད་ཅིང་། །མཆོག་དང་ཐུན་མོང་ཀུན་བསྩོལ་བ། །རབ་འབྱམས་རྒྱུད་སྡེ་རྣམ་བཞི་ཡིས། །ཡི་དམ་དཀྱིལ་འཁོར་ལྷ་ཚོགས་རྣམས། །གསེར་སྐྱེམས་གཙང༞ །བདག་ཅག་ཡོན་མཆོད༞ །ཅི་བསམ་དོན་ཀུན༞ །དགྲ་བགེགས༞ །ས་སྐྱའི་རྗེ་བཙུན་བསྟན་བསྲུང་མཆོག །མགོན་པོ་ཆེ་ཆུང་འཁོར་བཅས་དང་། །ནོར་སྐྱོང་དཀར་བདུད་ཕུར་སྲུང་སོགས། །ཆོས་སྐྱོང་སྲུང་མའི་ཚོགས་བཅས་རྣམས། །གསེར་སྐྱེམས༞ །བདག་ཅག༞ །ཅི་བསམ༞ །དགྲ་བགེགས༞ །གཤིན་རྗེ་གཤེད་ཀྱི་རྣམ་སྤྲུལ་ལས། །འཇིག་རྟེན་སྐྱོང་བའི་ཚུལ་འཛིན་པ། །དྲེགས་པའི་དེད་དཔོན་ཕྱོགས་སྐྱོང་བཅུ། །སྤྲུལ་པ་ཡང་སྤྲུལ་འཁོར་བཅས་རྣམས། །གསེར་སྐྱེམས༞ །བདག་ཅག༞ །ཅི་བསམ༞ །དགྲ་བགེགས༞ །འཆི་བདག་ནག་པོ་གཤིན་རྗེའི་གཤེད། །མ་མོ་ཡི་དབང་ཙ་མུནྟྲི། །གཤེད་བཞི་མ་བཞི་སྒྲོལ་གྱིང་བཞི། །དྲེགས་པའི་དམར་ཚོགས་འཁོར་བཅས་རྣམས། །གསེར་སྐྱེམས༞ །བདག་ཅག༞ །ཅི་བསམ༞ །དགྲ་བགེགས༞ །གཞན་ཡང་བསྟན་བསྲུང་འཇིག་རྟེན་སྐྱོང་། །འཁོར་འདས་ཚུལ་འཆང་མཐུ་བོ་ཆེ། །མངོན་ཤེས་རྫུ་འཕྲུལ་སྟོབས་ལྡན་པ། །སྣང་སྲིད་ལྷ་སྲིན་སྡེ་བརྒྱད་རྣམས། །གསེར་སྐྱེམས༞ །བདག་ཅག༞ །ཅི་བསམ༞ །དགྲ་བགེགས༞ །ས་ཡི་ལྷ་མོ་བསྟན་མ་དང་། །བོད་སྐྱོང་བསྟན་མ་བཅུ་གཉིས་དང་། །གནས་བདག་གཞི་བདག་ཡུལ་བདག་དང་། །གྲོང་བདག་དཀོར་བདག་འཁོར་བཅས་རྣམས། །གསེར་སྐྱེམས༞ །བདག་ཅག༞ །ཅི་བསམ༞ །དགྲ་བགེགས༞ །གཞན་ཡང་དགྲ་བགེགས་ཚར་གཅོད་པའི། །འཕྲིན་ལས་སྒྲུབ་ལ་བར་གཅོད་པའི། །གདོན་བགེགས་ལོགས་འདྲེན་ཐམས་ཅད་ཀྱང་། །གསེར་སྐྱེམས་འདི་ཡི་ཚིམས་བྱས་ནས། །རྣལ་འབྱོར་བཀའ་ལས་མ་འདའ་བ། །རང་རང་གནས་སུ་འགྲོ་བར་གྱིས། །ཨོཾ་ཨཱ་ཧཱུྃ་སརྦ་བིགྷྣན་གཙྪ།
གསེར་སྐྱེམས་འདིས་མཇུག་གི་ཤླཽ་ཀ་ཕྱེད་དང་གཉིས་སྔགས་བཅས་ས་ལོའི་མགོན་པོའི་གསེར་སྐྱེམས་ནས་འབྱུང་བ་བཞིན་དང་དེ་གོང་རྣམས་ངེད་རང་ནས་གསར་བརྩོམས། དཔང་གཟུགས་ནི་སློབ་དཔོན་ཌོཾ་བྷི་ཝས་མཛད་པའི་དུས་མཐའི་ཆོ་ག་ལས།

ཧཱུྃ། འཇིག་རྟེན་འདས་དང་མ་འདས་མཁའ་འགྲོའི་ཚོགས། །ལས་ཀྱི་གཤིན་རྗེ་གཤིན་རྗེའི་འཁོར་དང་བཅས། །ཕྱོགས་སྐྱོང་རྒྱལ་ཆེན་སྡེ་བརྒྱད་བྲན་གཡོག་བཅས། །མ་མོ་གྱིང་ཆེན་ཕོ་ཉའི་ཚོགས་རྣམས་ཉོན། །བསྟན་པ་བཤིག་པའི་དམ་ཉམས་དགྲ་བགེགས་འདི། །སེམས་ཅན་ཡོངས་ལ་འཚེ་བྱེད་འདི་ཡིན་གྱི། །སངས་རྒྱས་བསྟན་པ་བཤིག་བྱེད་འདི་ཡིན་གྱི། །དཀོན་མཆོག་དབུ་འཕང་སྨོད་བྱེད་འདི་ཡིན་གྱི། །བླ་མ་དམ་པའི་སྐུ་དགྲ་འདི་ཡིན་གྱི། །རྣལ་འབྱོར་སྒྲུབ་པའི་བར་ཆད་འདིས་བྱས་ཀྱི། །འདི་འདྲ་ནམ་ཡང་བཞག་པ་མ་གསུངས་པས། །ད་ལྟ་ཉིད་དུ་བསད་ཅིང་བསྒྲལ་བར་བསྐུལ། །འཆི་བདག་ལས་ཀྱི་གཤིན་རྗེ་ཡབ་ཡུམ་བསྐུལ། །ཕྱོགས་བཞིར་ལས་ཀྱི་གཤེད་བཞི་འཁོར་བཅས་བསྐུལ། །མཚམས་བཞིར་སྲིད་པའི་མ་བཞི་འཁོར་བཅས་བསྐུལ། །སྒོ་བཞིར་སྒྲོལ་བའི་གྱིང་བཞི་འཁོར་བཅས་བསྐུལ། །རྒྱལ་ཆེན་བཞི་དང་གཟའ་བརྒྱད་འཁོར་བཅས་བསྐུལ། །ཀླུ་ཆེན་བརྒྱད་དང་ལྷ་བརྒྱད་འཁོར་བཅས་བསྐུལ། །ཚངས་པ་ལ་སོགས་ཕྱོགས་སྐྱོང་འཁོར་བཅས་བསྐུལ། །རྒྱུ་སྐར་ཉི་ཤུ་རྩ་བརྒྱད་འཁོར་བཅས་བསྐུལ། །འདི་ལ་མགོན་དང་བསྲུང་སྐྱོབས་མ་མཛད་པར། །བདག་གི་མ་ཉེས་གཟུ་དང་དཔང་པོ་མཛོད། །
ཟོར་ལམ་དབྱེ་བ་ནི། ལྡོང་སྟོན་གྱི་ལས་བྱང་ནས་འབྱུང་བ་བཞིན་ལ་ཕྱིས་ཀྱི་མཁས་པ་འགའ་ཞིག་གི་ཅུང་ཟད་རྒྱས་སུ་བཏང་བ་ནི།
ཧཱུྃ་ང་ནི་སངས་རྒྱས་ཀུན་གྱི་ངོས། །འཇམ་དཔལ་ཁྲོས་པ་གཤིན་རྗེ་གཤེད། །དགྲ་བགེགས་མ་ལུས་བསྒྲལ་བའི་ཕྱིར། །དེ་རིང་གདུག་པའི་ཟོར་འཕེན་གྱིས། །བསྟན་པ་ཡོངས་ཀྱི་བསྲུང་མ་དང་། །སེམས་ཅན་ཕན་བྱེད་དགེ་ལ་སྤྲོ། །དཀར་པོའི་ཕྱོགས་ལ་དགའ་བ་ཡི། །འབྱུང་པོ་ཐམས་ཅད་སྐུ་གཟུར་གཅིག །མཐོ་བ་རྣམས་ཀྱི་ཞབས་བསྡུས་ཤིག །སྟེང་གི་ལྷ་རྣམས་ཞབས་བསྡུས་ཤིག །དམའ་བ་རྣམས་ཀྱི་དབུ་ཆུམས་ཤིག །ས་བདག་ཀླུ་གཉེན་དབུ་ཆུམས་ཤིག །བར་པ་རྣམས་ནི་སྐུ་གཟུར་ཅིག །ལྷ་སྲིན་སྡེ་བརྒྱད་སྐུ་གཟུར་གཅིག །ཡུལ་ལྷ་གཞི་བདག་སྐུ་གཟུར་ཅིག །སེམས་གཡེང་རྣམས་ཀྱང་རྣམ་པར་བསྒྲིམ། །འགྲོ་འདོད་བསྐྱོད་པ་མ་ནུས་རྣམས། །ཀོ་ལོང་ཕྲག་དོག་མ་མཛད་ཅིག །ཟོར་ནི་ཁྱོད་ལ་མི་འཕེན་ནོ། །ཟོར་ནི་དགྲ་དང་བགེགས་ལ་འཕེན། །བསྲུང་མ་དམ་ཅན་དམག་དཔུང་བསྐྱེད། །དགྲ་བགེགས་ཡུལ་དུ་དམག་དྲོངས་ལ། །དགྲ་བགེགས་མ་ལུས་རྡུལ་དུ་རློག །བཅོལ་བའི་ཕྲིན་ལས་འགྲུབ་པར་མཛོད། །
ལས་གཤིན་གྱི་བསྟོད་བསྐུལ་བཟློག་པའི་རིམ་པ་ནི།

ཧཱུྃ་ཁམས་གསུམ་སེམས་ཅན་ཀུན་གྱི་སྲོག་གི་བདུད། །གང་གི་ལུས་དང་གྲིབ་མ་ཚུལ་བཞིན་དུ། །ཀུན་གྱི་ལྟག་པའི་ཕྱོགས་ན་གནས་པ་ཡི། །མཆེ་བཞི་གཙིགས་པ་ཅན་ལ་ཕྱག་འཚལ་ལོ། །
འདི་སློབ་དཔོན་གཞོན་ནུ་ཟླ་བས་མཛད།

བསྐལ་པ་མེ་ལྟར་འབར་བའི་ཀློང་དཀྱིལ་ནས། །ཁྲག་གི་རྒྱ་མཚོ་ཆེན་པོའི་རྦ་ཀློང་ན། །ཀེང་རུས་སྐམ་རློན་བརྩེགས་པའི་ཁྲི་སྟེང་ན། །བདུད་འདུལ་དྲག་པོ་ཆོས་ཀྱི་རྒྱལ་པོའི་སྐུ། །སྤྱན་རྩ་དམར་པོ་གྱེན་དུ་ལྡོག་པ་ཡིས། །ཐོག་སེར་དུས་གཅིག་འབེབས་པའི་མཐུ་བོ་ཆེ། །ཤངས་ནས་རྡོ་རྗེའི་འཚུབ་མ་བྱུང་བ་ཡིས། །ཁམས་གསུམ་འཐོར་ཞིང་ཞལ་ནས་ཧཱུྃ་ཕཊ་སྒྲོགས། །སྐུ་མདོག་མཐིང་ནག་འོད་ཟེར་འབར་བའི་སྐུ། །རྡོ་རྗེ་ཧཱུྃ་མཛད་འཁོར་བཅས་ཕྱག་འཚལ་བསྟོད། །
ཤླཽ་ཀ་ཕྱེད་དང་གསུམ་པོ་འདི་བྲམ་ཟེ་མཆོག་སྲིད་ཀྱིས་མཛད།
བཅོམ་ལྡན་ཆོས་རྗེ་འཇམ་དབྱངས་སྤྱན་ལམ་དུ། །བདུད་འདུལ་བསྟན་པ་སྲུང་བར་ཞལ་བཞེས་པའི། །ལས་ཀྱི་གཤིན་རྗེ་མ་མོ་མཁའ་འགྲོ་མ། །འབྱུང་པོ་རོ་ལངས་ཅི་བགྱིའི་བཀའ་ཉན་ཚོགས། །ཕྱི་ནང་སྐྱོང་བའི་དམ་ཅན་མ་ལུས་ལ། །བདག་གི་རེ་བའི་སེམས་ཀྱི་འདུད་ཅིང་མཆིས། །
ཤླཽ་ཀ་ཕྱེད་དང་གཉིས་པོ་འདི་སློབ་དཔོན་ཞི་བ་ཡེ་ཤེས་ཀྱི་མཛད། བསྟོད་བསྐུལ་ཐོར་བུ་བ་ཕྱོགས་སྒྲིགས་པ་འདི་བཞིན་ཐར་གླིང་ཨཱརྻ་དེ་ཝས་ཆོས་རྒྱལ་བཅུ་གསུམ་མའི་མཆོད་ཆོག་ནས་འབྱུང་། བཟློག་པ་ནི་ལྡོང་སྟོན་གྱི་ལས་བྱང་ལས།

ཧཱུྃ་ཆོས་ཀྱི་རྒྱལ་པོ་སྐུ་བསྐྱོད་ལ། །སྟེང་གི་ལྟས་ངན་དགྲ་ལ་བཟློག །བཟློག་གོ་དྲག་པོའི་དཔུང་གི་བཟློག །བསྒྱུར་རོ་ལྟས་ངན་ཆོ་འཕྲུལ་བསྒྱུར། །ཡ་བ་ཏི་ཡང༞ །ཤར་གྱི་ལྟས་ངན༞ །བཟློག་གོ༞ །བསྒྱུར་རོ༞ །གཤིན་རྗེ་ཕྱ་སངས༞ །ལྷོའི༞ །བཟློག་གོ༞ །བསྒྱུར་རོ༞ །གཤིན་རྗེ་རྨིགས་པ༞ །ནུབ་ཀྱི༞ །བཟློག་གོ༞ །བསྒྱུར་རོ༞ །རལ་པ་ཚར་དགུ༞ །བྱང་གི༞ །བཟློག་གོ༞ །བསྒྱུར་རོ༞ །ཀཱ་ལ་རཱ་ཏྲི༞ །ཤར་ལྷོའི༞ །བཟློག་གོ༞ །བསྒྱུར་རོ༞ །གསོད་བྱེད་ནག་མོ༞ །ལྷོ་ནུབ༞ །བཟློག་གོ༞ །བསྒྱུར་རོ༞ །ནག་མོ་ཆེན་མོ༞ །ནུབ་བྱང༞ །བཟློག་གོ༞ །བསྒྱུར་རོ༞ །ནམ་གྲུ་ཆེན་མོ༞ །བྱང་ཤར༞ །བཟློག་གོ༞ །བསྒྱུར་རོ༞ །ཙ་མུན་ཏྲི་ཡ༞ །འོག་གི༞ །བཟློག་གོ༞ །བསྒྱུར་རོ༞ །ཡ་མ་ད་ཏི་སྐུ་བསྐྱོད་ལ། །དགྲ་བགེགས་ཐམས་ཅད་འདུག་པར་གྱིས། །ཀཱ་ལ་པ་ཤ༞ །དགྲ་བགེགས་ཐམས་ཅད་འཆིངས་བར་གྱིས། །ཡ་མ་དནྜི༞ །དགྲ་བགེགས་ཐམས་ཅད་བསད་པར་གྱིས། །ཡ་མ་དཎྜི༞ དགྲ་བགེགས་ཐམས་ཅད་ཟ་བར་གྱིས། །རྒྱལ་ཆེན་བཞིའི་དགྲ་ཡུལ་དུ། །སྨྱོ་འབོག་རྒྱལ་ཐབས་སྣ་ཚོགས་དང་། །རིམ་དང་ཤུ་བ་འབྲུམ་བུ་ཐོངས། །བྱིས་པ་ཆུང་རབས་རྩེ་ནས་ཆོད། །གཟའ་ཆེན་བརྒྱད་པོ་སྐུ་བསྐྱོད་ལ། །སྡང་བར་བྱེད་པའི་དགྲ་ཡུལ་དུ། །ཐོག་སེར་ས་གཡོས་བྱང་རྫི་བསྐྱོད། །མུ་གེའི་སྐལ་པ་མེ་ལྟར་སྦོར། །ཀླུ་ཆེན་བརྒྱད་ཀྱི་དགྲ་ཡུལ་དུ། །མཛེ་ནད་སྐྱ་སྦབས་སྣ་ཚོགས་ཐོང་། །ཤ་ཆོད་རུས་པ་དུམ་བུར་ཁྲོལ། །ཁྲག་རོལ་རྣག་གི་རྒྱ་མཚོ་དཀྱིལ། །ཕྱོགས་སྐྱོང་བཅུ་དང་ལྷ་བརྒྱད་དང་། །རྒྱུ་སྐར་ཉི་ཤུ་རྩ་བརྒྱད་སོགས། །དྲེགས་པ་ཐམས་ཅད་སྐུ་བསྐྱོད་ལ། །དགྲ་བོའི་རིགས་བརྒྱུད་རྩད་ནས་ཆོད། །བཟློག་གོ༞ །བསྒྱུར་རོ༞ །ཡས་ཀྱི་བདུད་གཡོས་དགྲ་ལ་བཟློག །མས་ཀྱི་སྲི་ལངས༞ །ཕ་མཚན་རྒྱ་འདྲེ༞ །ཉེ་བའི་བྱོལ་པོ༞ །རྒྱ་གར་ངན་སྔགས་དགྲ་ལ༞ །བོན་པོའི་བོན་ཟོར༞ །སུཾ་པའི་གླང་ཟོར༞ །བོད་ཀྱི་དམོད་ཚིག༞ །བྱད་དང་རྦོད་གཏོང༞ །སྐག་དང་དགྲ་གཤད་དགྲ་ལ་བཟློག །བཟློག་གོ་དྲག་པོའི་དཔུང་གིས་བཟློག །བསྒྱུར་རོ་ལྟས་ངན་ཆོ་འཕྲུལ་བསྒྱུར། །ཅེས་ལྡོང་སྟོན་ལས་བྱང་ལས་འབྱུང་བའི་བཟློག་པ་འདི་ལ་གཙོ་འཁོར་རྣམས་ཀྱི་མཚན་བསྐྱེད་མཆོག་དང་མཐུན་ངེད་རང་ནས་བསྒྱུར་བའོ། །བཀྲ་ཤིས་ནི། འཁོར་ལོའི་མགོན་པོ་བླ་མ་རྡོ་རྗེ་འཆང་། །རོལ་པའི་རྡོ་རྗེ་རཱ་ཆེན་ལོ་ཙཱ་སོགས། །མཁས་གྲུབ་བརྒྱུད་པ་བརྗོད་དམ་དྲན་ཀྱང་རུང་། །བཀྲ་ཤིས་འཕེལ་ཞིང་སྐྱེ་དགུ་བདེ་ལེགས་ཤོག །སྲུང་འཁོར་དུར་ཁྲོད་དྲག་པོའི་ཕོ་བྲང་དབུས། །པད་ཉི་བདུད་བཞི་གདོང་དྲུག་ནད་གདོན་སྟེང་། །རབ་བརྗིད་ཁྲོ་རྒྱལ་རྡོ་རྗེ་འཇིགས་བྱེད་སྐུས། །བཀྲ་ཤིས༞ །རྒྱལ་བའི་བསྟན་པ་བསྲུང་ཞིང་འཇིག་རྟེན་སྐྱོང་། །ཚངས་དབང་བྱིན་ཟ་གཤིན་རྗེ་སྲིན་པོ་ཀླུ། །རླུང་ལྷ་ནོར་བདག་དབང་ལྡན་ས་ལྷ་ཡིས། །བཀྲ་ཤིས༞ །དཀར་ནག་ལས་ཀྱི་ཤན་འབྱེད་གཟིགས་ལྡན་སྲས། །སྲིད་པའི་མ་མོ་ཡུམ་མཆོག་ཙ་མུནྟྲི། །གཤེད་བཞི་མ་བཞི་གྱིང་བཞི་འཁོར་བཅས་ཀྱི། །བཀྲ་ཤིས་འཕེལ་ཞིང་སྐྱེ་དགུ་བདེ་ལེགས་ཤོག །གཤིན་རྗེ་གཤེད་རྒྱུད་རྩ་བཤད་སྙིང་པོའི་དོན། །སྨིན་གྲོལ་ལམ་བཟང་ཆ་ལག་བཅས་པ་ལ། ཐོས་བསམ་སྒོམ་པ་འགྲུབ་གཉིས་དགེ་ལེགས་ཀྱིས། །བཀྲ་ཤིས༞ །
ཅེས་འཇིགས་བྱེད་དྲུག་ཅུའི་གཏོར་བཟློག་སྐབས་སུ་ཉེ་བར་མཁོ་བའི་རྣམ་གཞག་ཉུང་ངུ་བཀྲ་ཤིས་དང་བཅས་པ་འདི་ཡང་ས་སྐྱ་པ་དག་དབང་ཀུན་དགའ་བློ་གྲོས་ཀྱིས་བྲིས། བཀྲ་ཤིས་དཔལ་འབར་འཛམ་གླིང་མཐའ་རྒྱས་ཤོག །མངྒ་ལཾ།། །།

ཀུན་དགའ་བློ་གྲོས།
ངོར་ལུགས་འཇིགས་བྱེད་དྲུག་ཅུ་པའི་སྐབས་སུ་ཉེར་མཁོའི་ཡི་གེ།

:Rare Texts of the Sakya TraditionR
Thubten